b"\n_START_ARTICLE_\nUB40\n_START_SECTION_\nZgodovina\n_START_PARAGRAPH_\nUstanovni \xc4\x8dlani, brata Robin in Ali Campbell, Mickey Virtue, Brian Travers, Jim Brown, Earl Falconer, Norman Hassan ter Terence \xc2\xbbAstro\xc2\xab Wilson, so se spoznali v \xc5\xa1oli. Skupini so dali ime po oznaki obrazca za zahtevek za denarno socialno podporo takratnega vladnega Ministrstva za zdravje in socialno varstvo (kratica za Unemployment Benefit, form 40). Prvo leto so igrali po lokalih in izpopolnjevali svoj slog. Njihov prvi preboj se je zgodil, ko jih je v pubu videla Chrissie Hynde in jim ponudila da spremljajo njeno skupino The Pretenders na turneji kot predskupina. Kmalu za tistem je pri majhni neodvisni zalo\xc5\xbebi Graduate Records iz\xc5\xa1el njihov prvi singl s skladbama \xc2\xbbKing\xc2\xab\xc2\xa0in \xc2\xbbFood for Thought\xc2\xab, ki se je uvrstil med deset najbolje prodajanih singlov na britanski lestvici._NEWLINE_29. avgusta 1980 je iz\xc5\xa1el njihov prvenec, album Signing Off, s katerim so nadaljevali socialni motiv - na naslovnici je omenjeni obrazec za zahtevek za socialno podporo s \xc5\xa1tampiljko \xc2\xbbSIGNING OFF\xc2\xab\xc2\xa0(odjava), dru\xc5\xbebenokriti\xc4\x8dna pa so tudi besedila nekaterih pesmi na njem. Album je postal velik hit in se uvrstil na drugo mesto britanske lestvice ter se na njej obdr\xc5\xbeal 71 tednov. Naslednji album, Labour of Love iz leta 1983, je vseboval priredbe znanih skladb. Najve\xc4\x8dja uspe\xc5\xa1nica z albuma, priredba \xc2\xbbRed Red Wine\xc2\xab\xc2\xa0Neila Diamonda, se je uvrstila na vrh lestvic singlov v Zdru\xc5\xbeenem kraljestvu, prav tako pa tudi album na vrh britanske lestvice albumov. Manj uspe\xc5\xa1en je bil nastop na ameri\xc5\xa1kem trgu, kjer se je \xc5\xa1ele priredba skladbe \xc2\xbbI Got You Babe\xc2\xab\xc2\xa0dueta Sonny & Cher iz leta 1985 uvrstila na lestvico singlov. Preboj v ZDA jim je uspel \xc5\xa1ele po nastopu na koncertu, posve\xc4\x8denem Nelsonu Mandeli leta 1988 v Londonu, ki so ga prena\xc5\xa1ale televizijske postaje po vsem svetu. Takrat so radijske postaje ponovno pri\xc4\x8dele vrteti \xc2\xbbRed Red Wine\xc2\xab, ki je pri\xc5\xa1el vse do vrha ameri\xc5\xa1ke lestvice._NEWLINE_Skupina je nadaljevala z ustvarjanjem izvirnih skladb, za njihov uspeh pa so zaslu\xc5\xbene predvsem reggae predelave starej\xc5\xa1ih hitov, med katerimi izstopa Elvisov \xc2\xbbCan't Help Falling in Love\xc2\xab, ki je bil sedem tednov na vrhu ameri\xc5\xa1ke lestvice singlov. Iz\xc5\xa1lo je ve\xc4\x8d albumov priredb iz serije Labour of Love in drugi, med njimi Homegrown iz leta 2003. Na njem je bil britanski hit, priredba gospela \xc2\xbbSwing Low Sweet Chariot\xc2\xab, ki so ga posneli v sodelovanju z zborom United Colours of Sound in je bil izbran za himno svetovnega prvenstva v rugbyju tistega leta._NEWLINE_Zadnji album z izvirno zasedbo je bil TwentyFourSeven. Leta 2008 sta skupino zaradi nezadovoljstva nad upravljanjem s financami zapustila frontman in ustanovni \xc4\x8dlan Ali Campbell ter klaviaturist Mickey Virtue. Campbella je v vlogi frontmana zamenjal njegov brat Duncan, s katerim je skupina nadaljevala s koncertiranjem in posnela \xc4\x8detrtega v seriji albumov priredb, Labour of Love 4, a finan\xc4\x8dne te\xc5\xbeave so se kopi\xc4\x8dile. Zalo\xc5\xbeba DEP International, ki so jo ustanovili \xc4\x8dlani skupine, je bila maja 2008 zaradi dolgov likvidirana. Oktobra 2011, ravno v \xc4\x8dasu, ko je skupina prejela priznanje britanskega dru\xc5\xa1tva glasbenih izvajalcev - spominsko plo\xc5\xa1\xc4\x8do v pubu, kjer so imeli prvi koncert, je sodi\xc5\xa1\xc4\x8de razglasilo bankrot Traversa, Browna, Oswalda in Hassana._NEWLINE_Zdaj obstajata dve frakciji, Duncanova skupina nosi ime UB40, Ali pa z Mickeyjem Virtueom in Terenceom Wilsonom nastopa pod imenom UB40 Featuring Ali, Astro & Mickey."